**Kalbėjimo sando vykdymo instrukcija**

Kandidato kalbėjimo gebėjimai tikrinami pagal nustatytą tvarką, jos turi būti labai tiksliai laikomasi dėl to, kad visiems kandidatams būtų sudarytos vienodos sąlygos.

**Kadangi kalbėjimas įvertinamas iškart, egzamino metu, todėl šią dalį vykdyti turi specialiai pasirengę egzaminuotojai.**

**Kad visiems būtų vienodos sąlygos, negali egzaminuoti tas pats žmogus, kuris moko.**

Kad egzaminas vyktų sklandžiai, egzaminuotojai kiekvieną kartą prieš egzaminą privalo iš anksto pasirengti: atidžiai perskaityti šiuos nurodymus, nuodugniai peržiūrėti egzamino medžiagą ir vertinimo kriterijus.

Kalbėjimo egzaminas turi būti įrašomas – kandidato ir egzaminuotojų saugumui (jei kiltų nesusipratimų, pvz., dėl egzamino procedūros ar vertinimo).

Egzamine dalyvauja 2 egzaminuotojai (**kalbintojas** ir **vertintojas**), atsakinėja po vieną kandidatą. Jei kandidatų yra daug, egzaminuotojai periodiškai keičiasi vaidmenimis. Pavyzdžiui, jei yra iš viso 20 kandidatų, tai išklausę penkis kalbintojas ir vertintojas pasikeičia vaidmenimis, paskui vėl pasikeičia išklausę kitus penkis ir t. t.

**Aplinka.** Egzamino patalpoje neturėtų girdėtis aplinkinio triukšmo, per patį egzaminą neturi būti pašalinių žmonių, tik kalbintojas, vertintojas ir vienas kandidatas. Patalpoje turėtų būti laikrodis, kad kalbintojas galėtų sekti laiką.

**Kalbintojas** ir **kandidatas** sėdi prie stalo priešais vienas kitą (kaip parodyta schemoje), o vertintojas – šiek tiek nuošaliau priešais kandidatą. Atstumas tarp pašnekovų neturėtų būti nei per mažas, nei per didelis – toks, kaip įprasta kalbantis su nepažįstamu.

**Vertintojas**

**Kalbintojas**

**Stalas**

**Kandidatas**

**Egzaminuotojų vaidmenys**. Per patį egzaminą kalba tik kalbintojas, vertintojas tyli, bet kūno kalba turėtų rodyti palankumą.

Kalbintojas bendrauja ramiai, aiškiai artikuliuodamas. Jis kalba tik tai, kas parašyta egzamino medžiagoje: užduoda tik parašytus klausimus, sako tik pateiktas frazes. Apskritai per egzaminą negalima mokyti, versti, pridėti daugiau klausimų ar nepaklausti ko nors, kas nurodyta. Kalbintojui negalima kartoti kandidatų atsakymų (nebūti „aidu“), negalima komentuoti jų ar taisyti. Savo pritarimą, reagavimą kalbintojas gali parodyti neutraliais (nereiškiančiais vertinimo) žodžiais: ***taip, žinoma, įdomu***, bet netinka *gerai, nuostabu*, *puiku*, kad kandidatams nesusidarytų įspūdis, jog taip vertinamas jų kalbėjimas. Kandidatui negebant rasti žodžio ar baigti sakinio, šiek tiek palaukus reikėtų pasakyti: *Aš suprantu* arba *Suprantu, ką jūs norite pasakyti. Prašom tęsti.*

Jei kandidatas nesupranta klausimo, tada egzaminuotojas užduoda pagalbinį, kuris gali padėti kandidatui atsakyti. Jei tai nepadeda, kalbintojas į tą klausimą pats neatsako, o šiek tiek palaukęs (kol pauzė dar nėra per ilga) pereina prie kito klausimo.

Apskritai kai kandidato ko paklausiama, natūraliai palaukiama, kol jis susivoks ir atsakys. Pauzė neturėtų būti per trumpa (reikia leisti pagalvoti), bet ir neturi užtrukti per ilgai, nes jei kandidatas tikrai nežino ar negali atsakyti, jį gali apimti panika.

Kiekvienai daliai reikia skirti tiek laiko, kiek nurodyta instrukcijoje. Jei kandidatas kalba ilgiau, jį reikia mandagiai nutraukti pasakant „ačiū“ ir pereiti prie kito klausimo.

Jei kandidatui skiriama laiko pasirengti, tai reikia sekti jo elgesį ir pamačius, kad jis jau pasiryžęs kalbėti, galima nebelaukti ir paklausti: *Jūs jau pasirengęs kalbėti? Prašom.*

**Vertinimas.** Kiekvienas kandidatas vertinamas griežtai pagal kriterijus, o ne lyginant tarpusavyje. Vertinimai užrašomi iškart, kai tik kandidatai baigia atsakinėti ir išeina. Vertintojas vertina **visą kalbėjimo atliktį** pagal **analitinę skalę** (atskirai keturis aspektus) ir skiria daugiausiai **16** taškų. Kalbintojas vertina taip pat **visą kalbėjimą kartu** pagal **visuminę skalę** (bendrą įspūdį) ir skiria daugiausiai **4** taškus. Tiek vertintojui, tiek kalbintojui vertinant galėtų padėti BEKM lygių išmanymas – skiriamus taškus reikėtų sieti su lygiais.

**Egzamino** **eiga**. Kalbėjimo sandą sudaro 3 dalys: 1) asmeninio pobūdžio klausimai (vardas, pavardė, ką mėgsta, kur gyvena ir pan.), 2) paveikslėlio apibūdinimas ir pokalbis su egzaminuotoju nurodyta tema pagal paveikslėlį, 3) atsitikimo, įvykio pasakojimas pagal 6 paveikslėlių seriją. Kiekvienam kandidatui skiriama 10–12 minučių.

**Pirmoji dalis**

Trukmė – 2–3 min. vienam kandidatui. Pokalbį pradeda ir asmeninio pobūdžio bendruosius klausimus užduoda kalbintojas. Klausimai yra tokie, kokie paprastai gali būti užduodami, kai žmonės susipažįsta, bendrauja pirmą kartą ir nori ką nors sužinoti vienas apie kitą: klausiama vardo, pavardės, kur gyvena, apie šeimą, pomėgius ir t. t.

**Kalbintojas klausia būtent taip, kaip parašyta egzaminuotojo medžiagoje, jis nekartoja aidu atsakymų ir klausimų:**

* **neperformuluoja,**
* **nekomentuoja,**
* **neprideda savo.**

**Jei kandidatas nesupranta klausimo, kalbintojui nereikia pačiam performuluoti klausimo, o užduoti pagalbinį klausimą – taip, kaip nurodyta egzaminuotojo medžiagoje.**

**Jei kandidatas neatsako per numatytą laiką, egzaminuotojas tęsia toliau.**

Klausinėjama tokia tvarka:

* užduodami **A grupės** klausimai;
* pereinama prie **B grupės** klausimų: užduodami **visi trys vienos pasirinktos temos** klausimai (pvz., klausiama apie šeimą);
* pereinama prie **C grupės** klausimų: užduodami **visi keturi pasirinktos temos klausimai** (pvz., klausiama apie drabužius);
* atsakius į klausimus paprašoma trumpai papasakoti viena iš **D temų** (pvz., klausiama apie kandidato dieną mokykloje).

Taigi šiuo atveju su kandidatu būtų pakalbėta apie šeimą, drabužius, jo dieną mokykloje. **Egzaminuotojo parenkami klausimai (B, C klausimų ir D temų) turi būti skirtingų temų.**

**Antroji dalis**

Trukmė – 3–4 min. kandidatui (1 min. pasirengti). Kandidatas turėtų parodyti, kaip moka apibūdinti artimą aplinką, pakalbėti apie kasdienius dalykus. Kalbėjimo akstinas – paveikslėlis. Kandidatui duodamas paveikslėlis, kuriame pavaizduotas kambarys. Jam sakoma: ***Pažiūrėkite į paveikslėlį ir papasakokite, ką matote.*** Nurodoma, kad kandidatas turi minutę laiko pasirengti.Gavęs užduotį, kandidatas paklausiamas, ar ją suprato. Kai kalbintojas mato, kad kandidatas pasiruošęs kalbėti, sako: ***Prašom pasakoti, ką matote paveikslėlyje.***

Kandidatas turėtų išvardyti matomus daiktus, kai ką apibūdinti. Tada egzaminuotojas kandidatui užduoda 3 klausimus. Jei yra formuluočių variantų, kalbintojas renkasi **vieną**, jo manymu, tinkamiausią. Pvz.:

***Atsakykite į tris mano klausimus.***

*1. Kokių baldų yra jūsų kambaryje?*

*2. Ar jums patinka jūsų kambarys? Kodėl?*

*3. Kaip tvarkote / valote savo kambarį? / Ką norite pakeisti savo kambaryje?*

Kandidatui atsakius į klausimus, egzaminuotojas paprašo **kandidatą užduoti jam tris klausimus** ta pačia tema, pvz.: ***Paklauskite mane trijų klausimų apie mano kambarį.***

Į kandidato klausimus egzaminuotojas atsako trumpai, jo kalbos lygiu (kad kandidatas suprastų), **per daug nekalba**.

Jei kandidatai neatlieka užduoties per numatytą laiką, padėkojama ir pradedama 3 dalis.

**Trečioji dalis**

Trukmė – 2–3 min. (2 min. pasirengti). Kandidatas turėtų parodyti, kaip moka pasakoti įvykį.

Kandidatas gauna lapą su istorijos pavadinimu bei 6 paveikslėlių pasakojimu ir jam sakoma: ***Pažiūrėkite į paveikslėlius ir papasakokite apie ... / kaip ...*** (perskaitoma konkrečiai). Galima pridurti: ***Papasakokite, kas čia atsitiko / įvyko / buvo.*** Nurodoma, kad kandidatas turi 2 minutes pasirengti.

Gavęs užduotį, kandidatas paklausiamas, ar ją suprato.

Kandidatui pasakojant nutikimą, egzaminuotojas gali paprašyti tęsti *(Prašom tęsti, O kas buvo toliau, O tada?)*, išreikšti susidomėjimą *(Kaip įdomu, Labai įdomu!)*.

Atsakius visus klausimus padėkojama ir pasakoma, kad egzaminas baigtas, išjungiama įrašymo technika. Kandidatui išėjus, kalbintojas ir vertintojas **kiekvienas atskirai** surašo taškus į konkretaus kandidato *Kalbėjimo vertinimo lapą*. Tada kviečiamas kitas kandidatas.

Išegzaminavus visus kandidatus, į bendrą *Kalbėjimo vertinimo rezultatų* sąrašą surašomi **jau susumuoti** kalbintojo ir vertintojo už kalbėjimą skirti taškai.

Kiekvieno įrašo failo pavadinime įrašyti egzaminuojamo kandidato pavardę.